Heildartekjur allra tekjuhópa hafa aukist síðustu árin og kaupmáttur sömuleiðis, samkvæmt greiningu fjármálaráðuneytisins. Allir tekjuhópar greiða nú minni tekjuskatt en áður, fyrir utan þau allra tekjuhæstu.
Áttatíu og þrjú prósent af tekjum hins opinbera koma frá tekjuhærri helmingi skattgreiðenda samkvæmt greiningu ráðuneytisins á álagningu opinberra gjalda út frá skattframtölum.
Frá árinu 2010 jukust heildartekjur allra tekjutíunda að meðaltali um 38 prósent á verðlagi síðasta árs. Í fyrra jukust tekjurnar um fjögur komma fjögur prósent að raunvirði og kaupmáttur ráðstöfunartekna jókst að meðaltali um fimm komma eitt prósent.
Í greiningu ráðuneytisins segir að í fyrra hafi lág- og millitekjufólk greitt lægra hlutfall í tekjuskatt þótt tekjur þeirra hafi aukist, vegna samspils tekjuskattsbreytinga og hærri launa.
Heildartekjur einstaklinga voru 2.256 milljarðar króna í fyrra. Á þær tekjur voru lagðir 523 milljarðar króna í formi tekjuskatts, útsvars og fjármagnstekjuskatts. Á efstu tekjutíundina, sem fær tuttugu og níu prósent af heildartekjunum, er álagður skattur þrjátíu og sex prósent af heildarskatttekjum. Á síðasta ári borgaði efsta tíundin að meðaltali þrjár milljónir króna í tekjuskatt, tvær komma tvær milljónir króna í útsvar og eina komma tvær milljónir króna í fjármagnstekjuskatt. Neðstu fimm tekjutíundirnar borguðu þrettán prósent af heildarútsvari og fjögur prósent af öllum tekjuskatti og því samtals sautján prósent af heildarskatttekjum.
Kaupmáttur og heildartekjur allra tekjuhópa hafa aukist undanfarin ár. Einstaklingar greiða nú minni tekjuskatt en áður, fyrir utan þá tekjuhæstu.